Johannes Gausdal

Johannes Gausdal (født 16. mai 1888, død 27. september 1981) var en norsk teolog, misjonsprest og den første biskop i Northern Evangelical Lutheran Church (NELC) fra 1950. Seks år tidligere hadde han blitt avløst av Bernhard Helland som førstesekretær for The Santal Mission of the Northern Churches (Santalmisjonens arbeid i India) som ble grunnlagt av Lars Olsen Skrefsrud allerede i 1867.

Bakgrunn 
Gausdal ankom India i november 1915 – og giftet seg fire år senere med misjonær Ingrid Gausdal (f. 1893). Deres datter, Elisabeth Dørdal (f. 1922), har selv videreført sine foreldres misjonsgjerning. Johannes og Ingrid Gausdal arbeidet ved misjonsstasjonene i Kaerabani, Basetkundi, Chondorpura, Grahampur, Koroya, Mohulpahari, Dumka og Benagaria i den delstaten som nå kalles Jharkhand i nordøst-India. 

Ved inngangen til Andre verdenskrig etterfulgte Gausdal Rasmus Rasmussen Rosenlund som førstesekretær for The Santal Mission of the Northern Churches. Allerede fra første stund hadde Gausdal et mål om å bygge opp en selvstendig luthersk santalkirke i området. Denne målsettingen hadde allerede kommet klart fram i en publikasjon kalt Menighetsdannelsen i Santalistan som han utga få år etter ankomst på misjonsmarken. I likhet med sin nære medarbeider og venn Paul Olaf Bodding ønsket han at santalene selv skulle få ressurser til å lede sin egen kirke. I hele misjonskarrieren hadde Gausdal et større fokus på kirkedannelse enn på misjon. Etter at han overtok som førstesekretær for misjonen ble disse synspunktene løftet fram og tatt opp på bred basis i Santalmisjonen internasjonalt. Like før Verdenskrigens slutt, i april 1945, møttes en bredt anlagt komite (med medlemmer fra Norge, Danmark, Sverige og USA) for å drøfte mulighetene for etableringen av en egen santalkirke. Dette møtet dannet grunnlaget for den senere etableringen av the Northern Evangelical Lutheran Church i 1950 der Gausdal altså ble første biskop.

Litteratur

av Gausdal 
 Fra Assamkolonien, Den Nordiske Santalmisjon, Kristiania 1920
 Santalsongar (sammen med Ingrid Gausdal), Kristiania 1922
 Fraa det religiøse India, Lunde, Bjørgvin 1922
 Menighetsdannelsen i Santalistan, Santalmisjonens Forlag, Oslo 1929
 Santali ol hewak' puthi, Benagaria 1929
 Tre mindekranse : fru Johnsen [i.e. Johnson], fru Skrefsrud, dr. Arendrup : misjonærer i Santalistan, Santalmisjonens forlag, Oslo 1929
 Panji 1932, Benagaria Mission Press, Benagaria 1932
 Heilage kvad : mest til den tridje tekstrekkja åt den Norske kyrkja, Lutherstiftelsen, Oslo 1934
 11: Contributions to Santal hymnology, Lunde, Bergen 1935
 Lars Olsen Skrefsrud : Kerap Saheb, Benagaria 1936
 Santalmisjonens historie på misjonsmarken, Santalmisjonens forlag, Oslo 1937
 Santalbibelen, Egede-instituttet, Oslo 1950
 Ebeneser evangelikal lutheran church, Benagaria 1953
 50: The Santal Khūts : contribution to animistic research, Aschehoug, Oslo 1960
 Lutheranerne i Nord-India, Santalmisjonen, Oslo 1966

om Gausdal 
 Ingvar Haddal. Johannes Gausdal : Langt liv i lydighet, Santalmisjonens forlag, Oslo 1980 ISBN 82-7209-026-0

Referanser

Kilder 
 Olav Hodne. The seed bore fruit, Christ's Diciples' Media, Calcutta, India 1967.

Eksterne lenker 
 Intervju med Elisabeth Dørdal, der hun blant annet omtaler sin far, Johannes Gausdal

Misjonærer tilknyttet Santalmisjonen
Norske misjonærer i India
Norske lutherske biskoper